### 10.    Beslutning vedrørende ny affaldsordning i Kalundborg Kommune

**Åbent**

Sagsnr.: 326-2018-15323       J.nr.: 07.01.00           Dokumentnr.:
326-2018-128116

**Sagstype**

Beslutning.

**Resume og sagens baggrund**

For at nå det nationale mål om 50% genanvendelse i 2022 skal
vi udsortere flere genanvendelige materialer fra restaffaldet med fokus på
papir, pap, metal, plast og glas. Der fremlægges nu tre scenarier for hvordan,
vi kan indsamle flere genanvendelige materialer ved husstandene. Det skal besluttes
hvilket scenarie, der skal arbejdes videre med, samt på hvilken måde borgerne
skal informeres om de nye tiltag inden endelig godkendelse.

**Indstillinger**

Chefen for Vej, Ejendom og Affald indstiller,

1. at der arbejdes
videre med scenarie 2,

2. at den valgte
ordning fremlægges på udvalgets møde i september med forslag til konkret design
af denne, og

3. at der foretages
borgerinddragelse ved fremvisning af det valgte scenarie på offentlige pladser
og torve rundt om i kommunen og eventuelt på messer.

**Behandling**

Teknik- og Miljøudvalget.

**Sagsfremstilling**

Målsætningen i Regeringens Ressourcestrategi er, at
kommunerne skal genanvende 50% af husholdningsaffaldet i 2022. Kalundborg
Kommunes genanvendelsesprocent er på nuværende tidspunkt opgjort til at være 41,5%
for 2017. Dette betyder, at vi skal gøre en indsats for at udsortere flere
genanvendelige materialer fra dagrenovationen ved husstandene. Det skal bemærkes,
at den endelige genanvendelsesprocent for 2017 vil foreligge i slutningen af
2018.

Administrationen har på baggrund heraf udarbejdet tre
scenarier for hvordan, indsamlingsordningen ved enfamiliehuse og sommerhuse
samt etageboliger kan udvides. Rapporten, der er udarbejdet til belysning af de
tre scenarier, er vedlagt som Bilag 1.

Scenarierne er vurderet ud fra en beregning af ændring af genanvendelsesprocent
i forhold til kommunens eksisterende ordninger, en beregning af ændring i
omkostning for en "gennemsnitsbolig" og en vurdering af
serviceniveauet. Dette er belyst for enfamilieboliger, sommerhuse og
etageboliger.

Til enfamilieboliger og sommerhuse vil der som udgangspunkt blive anvendt
240L-beholdere til de nye fraktioner, og nogle af disse fraktioner vil blive
indsamlet blandet.

Ved etageboliger vil der blive anvendt 660L-beholdere og
fraktionerne vil her blive indsamlet som 'rene' fraktioner på grund af
mængderne.

Herunder beskrives de tre scenarier for enfamilieboliger og
sommerhuse.

De tre scenarier
Scenarie 1:

Målet med scenarie 1 er at dække indsamlingen af alle 5
genanvendelige fraktioner med mindst mulige ændringer af de eksisterende
ordninger. Derfor bibeholdes de eksisterende kuber, og to nye fraktioner
indsamles ved husstanden.

Den eksisterende ordning med hustandsindsamling af rest- og bioaffald samt
indsamling af glas i kuber fastholdes. Kubeindsamlingen af papir udvides med
karton (småt pap). Der indføres en ny ordning med husstandsindsamling af metal
og plast i en 240L dobbeltbeholder med tømning hver 8. uge.

Genanvendelsesprocenten vil i dette scenarie stige fra 41,5%
til 42,7%.

Forventet prisstigning pr. husstand vil være 55 kr. pr. år
inklusiv moms. Ved et træk på mellemværendet på 2,9 millioner over en fem årig
periode vil gebyret stige med 11 kr. pr. år pr. husstand inklusiv moms.

Scenarie 2:
Målet med scenarie 2 er at overføre så mange som muligt af de 5 genanvendelige
fraktioner til husstandsindsamling ved kun at tilføje én ekstra beholder ved
husstanden. Derfor bibeholdes én af de eksisterende kuber, og fire nye
fraktioner indsamles ved husstanden.

Den eksisterende ordning med hustandsindsamling af rest- og
bioaffald samt indsamling af glas i kuber fastholdes. Kuber til papir nedlægges
og overgår til husstandsindsamling. Husstanden får dermed én ny 240L
dobbeltbeholder til indsamling af papir/karton i det ene rum og metal/plast i
det andet rum med tømning hver 4. uge.

Genanvendelsesprocenten vil i dette scenarie stige fra 41,5%
til 48,8%

Forventet prisstigning pr. husstand vil være 90 kr. pr. år
inklusiv moms. Ved et træk på mellemværendet på 4,7 millioner over en femårig periode
vil gebyret stige med 18 kr. pr. år pr. husstand inklusiv moms.

Scenarie 3:
Målet med scenarie 3 er at overføre alle 5 genanvendelige fraktioner til husstandsindsamling.

Den eksisterende ordning med hustandsindsamling af rest- og bioaffald
fastholdes. Kuber til papir og glas nedlægges og overgår til
husstandsindsamling, dermed får husstanden to nye beholdere. Papir/karton
indsamles sammen i en 240L beholder med tømning hver 6. uge. Glas og
metal/plast indsamles i en 240L dobbeltbeholder med tømning hver 8. uge.

Genanvendelsesprocenten vil i dette scenarie stige fra 41,5%
til 45,6%.

Grunden til, at der forventes en lavere
genanvendelsesprocent i scenarie 3 frem for scenarie 2 på trods af indførelse
af én yderligere henteordning, skyldes, at der afleveres meget emballageglas
fra erhverv i kuberne.

Forventet prisstigning pr. husstand vil være 200 kr. pr. år
inklusiv moms. Ved et træk på mellemværendet på 10,4 millioner over en fem årig
periode vil gebyret stige med 40 kr. pr. år pr. husstand inklusiv moms.

Andre tiltag med betydning for genanvendelsesprocenten

På genbrugspladsen vil containerne til stort og småt
brændbart blive afviklet sidst i 2018 og der er opsat containere til indsamling
af bøger og tekstiler. Dette vurderer ARGO til samlet at bidrage med 5%-point
til genanvendelsesprocenten.

Økonomi

Under de givne forudsætninger forventes fremtidige scenarier
at give en prisforskel i forhold til den nuværende ordning for enfamiliehuse og
sommerhuse på cirka 55 kr. pr. år til cirka 200 kr. pr. år inklusiv moms. Dette
er beregnet med udgangspunkt i, at den nuværende ordning koster cirka 1.172 kr.
pr. år.

De øgede omkostninger fordeler sig på øgede udgifter til tømning af beholdere,
afskrivning og vedligehold samt behandling (som dog samtidig reducerer
omkostningerne til restaffald).

De fremtidige scenarier for etageboliger forventes at blive
billigere end den eksisterende ordning. En besparelse på mellem 40 og 50
kroner. Besparelsen skyldes en væsentlig reduktion i priserne på beholdere.

Alle beregninger er baseret på forventninger om fremtidige priser, som vi først
endeligt kender, når der indhentes tilbud.

Serviceniveau
 Serviceniveauet vurderes til at være højere ved en henteordning (afhentning
ved husstanden) end en bringeordning. Samtidig er det en generel vurdering, at
en øget tilgængelighed øger graden af udsortering.

Bud på borgerinddragelse

Administrationens bud på inddragelse af borger kan foregå
ved fremvisning af det valgte senarie på offentlige pladser rundt om i kommunen
i oktober måned og eventuelt på messer, der afholdes i samme måned.

Anbefaling

Administrationen anbefaler, at gå videre med scenarie 2.
Dette scenarie vil bringe kommunen tættest på de 50%, med kun én ekstra
beholder hos husstanden og indsamling af fire nye genanvendelige fraktioner hos
husstanden.

Det scenarie, der vælges, vil administrationen arbejde
videre på, og herefter fremlægges det på udvalgets møde i september 2018 med
forslag til design af ordningen.

Der arbejdes hen imod en endelig politisk godkendelse i december af den nye
affaldsordning, så ordningen kan udbydes i 2019, og indsamlingen hos
husstandene påbegyndes i efteråret 2020.

**Økonomiske konsekvenser**

Budgettet for det valgte scenarie vil blive indarbejdet i
forbindelse med budgetlægning for 2020.

**Bilag**

|  |  |
| --- | --- |
| Bilag 1 - Rapport om ny affaldsordning i Kalundborg Kommune | 326-2018-140157 |
| Bilag 2 - Præsentation vedrørende nye indsamlingsordninger | 326-2018-151941 |